Nuwe hulplyn staan landbouers by om veediefstal te bekamp - Bladsy 2
Nuusflitse – Januarie 2019 - Nuwe hulplyn staan landbouers by om veediefstal te bekamp
Veediefstal is die grootste eiendomsverwante misdaad in die Vrystaat. Daarom het die Rooivleisprodusente-organisasie (RPO) en Vrystaat Landbou (VL), in samewerking met die Nasionale Wolkwekersvereniging (NWKV) in die Vrystaat, 'n veediefstal-hulplyn begin.
Volgens Dr Jane Buys, Veiligheidsrisiko-analis van VL, sal die hulplyn landbouers bystaan om verklarings af te lê en ook belangrike inligting versamel om dié misdaad te bekamp. "Die hulplyn sal ons help om die omvang van veediefstal te bepaal, asook maniere te vind om dit doeltreffend, in samewerking met landelike gemeenskappe, te bekamp," sê Buys, wat die projek lei. Die hulplyn sal op 1 Februarie 2019 in werking tree.
Oorsprong van inisiatief
Die RPO en VL het verlede jaar besluit om deur groter samewerking die impak en omvang van veediefstal te bepaal. Dit word gedoen deur saam met die Suid-Afrikaanse Polisiediens (SAPD), binne die Landelike-beveiligingstrategie (LBS), 'n groter ondersteuningsrol te speel om veediefstal te bekamp en proaktief op te tree.
Die RPO het grootliks 'n verantwoordelikheid om veediefstal deur veediefstal-voorkomingsforums, asook veediefstal-inligtingsentrums, saam met VL en die SAPD te bekamp. VL moet na sy lede se belange omsien, waar veediefstal die grootste misdaad is wat die sektor negatief bedreig. Daarom is SAPD en Nasionale Vervolgingsgesag genader om die hulplyn te begin.
Deur die hulplyn sal landbouers se A1-verklarings telefonies afgeneem word. Dit sal in Afrikaans en Engels gedoen word en elektronies na hulle gestuur word, wat hulle help om die saak by die polisiestasie aan te meld.
Volgens Buys word die verklaring per e-pos na die klaer teruggestuur om die feite te bevestig, waarna die landbouer dit uitdruk. "Die verklaring word in die teenwoordigheid van SAPD geteken en beëdig wanneer hulle op toneel opdaag."
Die hulplyn sal deur 'n data-analis en -verwerker beman word. Daar word beoog om die sentrum in die volgende jaar tot 'n 24-uur sentrum uit te brei, wat landbouers veral oor naweke kan bystaan.
Identifisering van patrone
Met die hulplyn word ook gepoog om advies en raad te verskaf oor die bewaring van die misdaadtoneel totdat die SAPD opdaag én ook hoe die verloop van die ondersoek verder behartig gaan word en om dit te monitor.
"Dit sal boonop ons in staat stel om presiese tendense en patrone te bepaal oor veediefstal om misdaad-voorkomingsoperasies, asook voorkomingsmaatreëls, in plek te stel," sê Buys.
Die hulplyn-nommer wat gebel kan word is: 086 199 9300.
Indien die nommer beset is, kan 'n landbouer 'n WhatsApp-boodskap met sy kontakbesonderhede (naam, van, plaasnaam, tel nr en foto van brandmerk-sertifikaat) na 079 524 5040 stuur.